b'\n_START_ARTICLE_\nJo\xc5\xbee Jensterle\n_START_SECTION_\n\xc5\xbdivljenje\n_START_PARAGRAPH_\nJensterle se je rodil 8. marca 1929 v Zgornjih Gorjah pri Bledu. Izhaja iz trinajst\xc4\x8dlanske dru\xc5\xbeine. Po kon\xc4\x8dani osnovni (Zg. Gorje) in me\xc5\xa1\xc4\x8danski \xc5\xa1oli (Jesenice), ter gimnaziji (Gimnazija Jesenice), se je vpisal na \xc5\xa1tudij medicine na Medicinski fakulteti v Ljubljani. \xc5\xbde takrat je zelo rad bral. Prebiral je Pre\xc5\xa1erna, Gradnika, Gregor\xc4\x8di\xc4\x8da, pa tudi Pu\xc5\xa1kina in Shakespear-ja ter slovenske pesnike moderne, pa ne samo zaradi u\xc4\x8dnih obveznosti. Po kon\xc4\x8danem \xc5\xa1olanju se je zaposlil v Obratni ambulanti \xc5\xbdelezarne Jesenice, kasneje pa je v Nem\xc5\xa1ki akademiji za medicino dela in na Univerzi v Zagrebu opravil \xc5\xa1e podiplomska \xc5\xa1tudija. Od leta 2001 je upokojen in \xc5\xbeivi na Bledu.\n_START_SECTION_\nUstvarjanje\n_START_PARAGRAPH_\nJensterle je kak\xc5\xa1en verz ali kitico napisal \xc5\xbee v mladih letih, tako za \xc5\xa1alo. Pozneje pa je v svoje pesmi vedno bolj odlagal razo\xc4\x8daranja, prizadetost, bole\xc4\x8dino in veselje, pa tudi spoznanja. Odzval se je na vsakokratne dogodke in ob\xc4\x8dutja, ter jih po svoje ubesedil. V kasnej\xc5\xa1ih letih in predvsem v pokoju pa mu pri pisanju pesmi pomagajo vnuki in pravnuki, saj preko njih spoznava in posku\xc5\xa1a razumeti dana\xc5\xa1nji svet. V svojem \xc5\xbeivljenju je napisal preko 300 pesmi. Izdal pa je tudi dve zbirki le teh. Prva je knjiga z naslovom Gore\xc4\x8di grm (1993), v njej je 172 pesmi, druga pa je Odsevi stopinj (2003), ki vsebuje 83 pesmi.'